钦定古今图书集成/明伦汇编/官常典/第730卷 > 蒲察娄室
## 钦定古今图书集成/明伦汇编/官常典/第730卷 > 蒲察娄室

按《金史忠义传》：“娄室东北路按出虎割里罕，猛安人。
泰和三年进士。调庆都牟平主簿，以廉能迁中都右
警巡副使，补尚书省令史，知管差除。贞祐初，除吏部
主事、监察御史。丁母忧。服阕，充行省经历官，改京兆
治中，遥授定西州刺史，充元帅参议官。兴定二年，与
元帅承裔攻下西和州，白撒由秦州进兵抵栈道，宋”
人悉锐来拒，娄室乘高立帜，策马旋走，扬尘为疑兵，
别遣精骑掩出其后，宋兵大溃，乘胜遂拔兴元。进一
阶，除丹州刺史，再迁同知河中府事，权元帅右都监、
河东路安抚使。复取平阳、晋安，优诏褒宠，进一阶，赐
银二百两，重币二十端。遥授孟州防御使，权都监如
故。将兵救鄜州，转战而至，城破死之。赠资德大夫、定
国军节度使，谥《襄勇》。敕行省求其尸以葬。